CELEX: 32013D0460
Language: hu
Date: 2013-09-17 00:00:00
Title: 2013/460/EU: A Bizottság végrehajtási határozata ( 2013. szeptember 17. ) a 2001/822/EK tanácsi határozattól a Curaçaóról származó cukorra alkalmazandó származási szabályok tekintetében történő eltérés engedélyezésének az elutasításáról (az értesítés a C(2013) 5826. számú dokumentummal történt)

19.9.2013   
            
            
               HU
            
            
               Az Európai Unió Hivatalos Lapja
            
            
               L 249/6
            
         A BIZOTTSÁG VÉGREHAJTÁSI HATÁROZATA
   (2013. szeptember 17.)
   a 2001/822/EK tanácsi határozattól a Curaçaóról származó cukorra alkalmazandó származási szabályok tekintetében történő eltérés engedélyezésének az elutasításáról
   (az értesítés a C(2013) 5826. számú dokumentummal történt)
   (2013/460/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra (1) (tengerentúli társulási határozat) és különösen annak III. melléklete 37. cikkére,
   mivel:
   
               (1)
            
            
               A 2001/822/EK határozat III. melléklete meghatározza a származó termék fogalmát és a közigazgatási együttműködés eljárásait. A melléklet 37. cikke értelmében a származási szabályoktól akkor engedélyezhető eltérés, ha azt az adott országban vagy területen meglévő iparágak fejlődése vagy új iparágak létrehozása indokolja.
            
         
               (2)
            
            
               A 2001/822/EK határozat III. melléklete 5. cikke (1) bekezdésének g), j), k) és o) pontja meghatározza, hogy a cukor részleges vagy teljes őrlése, szitálása és zsákokba helyezése nem tekintendő kielégítő megmunkálási vagy feldolgozási műveletnek a származó termék státus megszerzéséhez.
            
         
               (3)
            
            
               A 2001/822/EK határozat III. melléklete 6. cikkének (4) bekezdése meghatározza, hogy a HR 17. árucsoportja alá tartozó valamennyi cukortermék tekintetében az AKCS/EK–TOT származási kumulációt idővel megszüntetik, és a kumuláció által érintett éves mennyiséget fokozatosan csökkentik. A mennyiség nulla tonnára csökkentésével a megszüntetés végül az ilyen jellegű kumuláció 2011. január 1-jével kezdődő megtiltásához vezetett.
            
         
               (4)
            
            
               Hollandia 2002-ben kérelmet nyújtott be, hogy a 1701 11 90, a 1701 99 10 és a 1701 91 00 KN-kód alá tartozó, a Holland Antillákon feldolgozott cukortermékek tekintetében évi 3 000 tonna erejéig eltérhessen az irányadó származási szabálytól. Az említett kérelemnek helyt adtak, és az eltérés 2007. december 31-én lejárt.
            
         
               (5)
            
            
               Hollandia 2009-ben a 2002-ben engedélyezett eltérés meghosszabbítására irányuló kérelmet nyújtott be, amelyet a 2009/699/EK bizottsági határozattal (2) elutasítottak. Az említett határozat ugyanakkor engedélyezte a meghosszabbítási kérelemben foglalt eltérés iránti új kérelmet azon cukormennyiségek erejéig, amelyek tekintetében a Holland Antillák 2009-ben és 2010-ben a cukorra vonatkozó behozatali engedélyt kapott.
            
         
               (6)
            
            
               Hollandia 2010-ben újabb eltérést kért a 2011–2013 között a Holland Antillákon feldolgozott cukortermékek tekintetében. A 2011/47/EU bizottsági határozat (3) engedélyezte ezt az eltérést, összhangban a 2001/822/EK határozat III. melléklete 37. cikkének (1), (3) és (7) bekezdésével és olyan meghatározott feltételek mellett, amelyek célja, hogy egyensúly jöjjön létre a tengerentúli országok és területek (TOT-ok) gazdasági szereplőinek jogos érdekei és az uniós cukorpiac közös szervezésének célkitűzései között. Azok a termékek, amelyek tekintetében engedélyezték az eltérést, ténylegesen feldolgozási tevékenységek tárgyát képezték a Holland Antillákon, és a nyerscukor esetében a Holland Antillákon előállított hozzáadott értéket a késztermék értékének legalább 45 %-ában állapították meg.
            
         
               (7)
            
            
               A 2011/47/EU határozat kifejtette, hogy az AKCS/EK–TOT származási kumulációnak a cukor vonatkozásában való, a 2001/822/EK határozat III. melléklete 6. cikkének (4) bekezdése szerinti megszüntetése megfelel az Unió azon szándékának, hogy kereskedelmi preferenciáit olyan gazdasági tevékenységekre összpontosítsa, amelyek fenntartható módon hozzájárulnak a tengerentúli országok és területek fejlődéséhez, miközben megfelelően tekintetbe veszik az uniós cukorágazat érdekeit is. Ezt az elvet alkalmazták azoknak a mennyiségeknek a meghatározása során, amelyekre vonatkozóan a 2011/47/EU határozattal eltérést engedélyeztek. A 2010-ben benyújtott kérelemből kiderült továbbá, hogy a korábbi eltéréseket igénybe vevő curaçaói társaság célja, hogy a további eltéréseket szükségessé tévő cukortermelésről más tevékenységekre térjen át. Ezért az eltérés által érintett mennyiségek fokozatosan csökkentek (2011-ben 5 000 tonna, 2012-ben 3 000 tonna és 2013-ban 1 500 tonna).
            
         
               (8)
            
            
               A 2010-ben benyújtott kérelmében Hollandia kiemelte, hogy a korábbi eltéréseket igénybe vevő curaçaói társaság diverzifikálására törekszik, és a jövőben cukorkeverékek és biocukor előállításával is kíván foglalkozni – két olyan termékkörrel, amelynek piaca határozottan elkülönül a 2010-ben kért eltérés hatálya alá tartozó cukortermékekétől. A 2010-ben kért eltérésre azért volt szükség, hogy alkalmazásával előteremthető legyen az említett diverzifikációhoz elengedhetetlen beruházások tőkeigénye. Ennélfogva az eltérésnek a 2011/47/EU határozat útján történő engedélyezésétől azt várták, hogy annak eredményeként az említett termékek és tevékenységek diverzifikálásához szükséges beruházások finanszírozását biztosító forgalmat lehet elérni, és ezáltal az eltérést igénybe vevő társaság a továbbiakban már nem kényszerül eltérések kérésére.
            
         
               (9)
            
            
               2013. február 11-én Hollandia a curaçaói kormány nevében a 2013. január 1-jétől2013. december 31-ig, azaz a 2001/822/EK határozat lejártáig terjedő időszakra ismét eltérést kért a 2001/822/EK határozat III. mellékletében előírt származási szabályoktól. A kérelem 5 500 tonna, a 1701 14 90 KN-kód alá tartozó, biocukorként meghatározott, harmadik országokból származó és az Unióba való kivitel céljából Curaçaón feldolgozott cukortermékre vonatkozott.
            
         
               (10)
            
            
               Ezt a kérelmet Hollandia 2013. április 17-én hivatalosan visszavonta, mivel a kérelemben ismertetett feldolgozási tevékenységeket időközben már nem a Holland Antillákon hajtották végre. A curaçaói társaság cukorfeldolgozási tevékenységeinek egy részét, elsősorban a nyers nádcukorból a kiskereskedelmi forgalomba hozatal céljából előállított kockacukor előállítását áthelyezte Belgiumba, ahonnan jelenleg a hollandiai élelmiszer-áruházak ellátását végzik. A megmaradt gyártóberendezéseket átalakították olyan módon, hogy azok a szitálás, tisztítás és őrlés feladatát, valamint az ökológiai termelésből származó cukor egyszerű vegyítését, valamint szállítási célokból 1 000 kilogrammos zsákokba való csomagolását hajtsák végre.
            
         
               (11)
            
            
               Hollandia 2013. április 17-én egy második, eltérés iránti kérelmet nyújtott be 5 000 tonna, a 1701 14 90 KN-kód alá tartozó, ökológiai termelésből származó nyers nádcukorként meghatározott cukortermék vonatkozásában a 2013. január 1. és 2013. december 31. közötti időszakra. Hollandia kifejtette, hogy a curaçaói hatóságokkal folytatott megbeszélésekből világossá vált, hogy azok a mennyiségek, amelyekre a 2013. év tekintetében a 2011/47/EU határozat eltérést engedélyezett, nem elegendőek ahhoz, hogy a társaság folytassa cukorfeldolgozási tevékenységét Curaçaón.
            
         
               (12)
            
            
               A második kérelmet főként az érintett társaság körülményeiben történt változások indokolták, mert a társaság átalakította üzleti tevékenységét és áttért az ökológiai termelésből származó nádcukor feldolgozására, ugyanakkor a kérelem benyújtásának további oka volt a globális cukorpiac helyzetének megváltozása is, mivel az Unió nettó cukorimportőrré vált, továbbá az a tény, hogy a harmadik országokból származó nyersanyagokhoz való hozzáadott érték meghaladta a végtermék gyártelepi árának 45 %-át, végezetül pedig a közvetett és közvetlen foglalkoztatás létrehozásának szándéka Curaçaón. Hollandia 2013. június 14-én és 2013. június 28-án kiegészítő információkat bocsátott rendelkezésre 2013. április 17-i kérelmének alátámasztására.
            
         
               (13)
            
            
               2013. július 16-án kelt levelében a Bizottság kérte, hogy a holland hatóságok vegyék tudomásul a Bizottságnak a kérelemre vonatkozó értékelését, továbbá a kérelem elutasítására vonatkozó ajánlását. A Bizottság kérte továbbá, hogy a holland hatóságok továbbítsák az említett értékelést az eltérés által esetlegesen érintett társaságnak annak érdekében, hogy Hollandia és az érintett társaság még a Bizottság végleges határozatát megelőzően feltehesse a kérelemre vonatkozó ténybeli és jogi kérdéseit. A válaszadásra előírt határidő 2013. július 25. volt. A Bizottság a holland hatóságok válaszát 2013. július 24-én kapta meg.
            
         
               (14)
            
            
               A 2001/822/EK határozat III. melléklete 37. cikkének (7) bekezdése előírja, hogy az eltéréseket engedélyezni kell, amennyiben az érintett tengerentúli országban és területen felhasznált nem származó termékhez hozzáadott érték eléri a késztermék értékének 45 %-át, feltéve, hogy az eltérés nem olyan, amely súlyos károkat okoz az Unió, illetve egy vagy több tagállam valamely gazdasági ágazatában.
            
         
               (15)
            
            
               A curaçaói társaság által rendelkezésre bocsátott és Hollandia által továbbított, a 2013. évben Curaçao által a bionádcukor tekintetében előállított hozzáadott érték kiszámítására vonatkozó adatok az 5 000 tonna biocukor feldolgozása során előállított hozzáadott értéket tüntetik fel. A társaság megadja továbbá egy tonna, harmadik országból származó nyers biocukor vételárát, valamint az egy tonna biocukor értékesítésekor alkalmazott gyártelepi árat. A társaság szerint e számadatok alapján a gyártelepi árhoz viszonyított hozzáadott érték 52 %. Ugyanezen adat alapján az 1 500 tonna biocukor előállítása során a gyártelepi árhoz viszonyított hozzáadott érték 88 %.
            
         
               (16)
            
            
               A társaság által rendelkezésre bocsátott és Hollandia által továbbított, 2013. január 1-jéig Curaçao által a barna kristálycukor tekintetében előállított hozzáadott érték kiszámítására vonatkozó adatok az 5 500 tonna barna kristálycukor kezelése és feldolgozása során keletkezett hozzáadott értéket tűntetik fel. Ha a barna kristálycukor tekintetében megadott legnagyobb tonnánkénti hozzáadott értéket reálisnak tekintjük, úgy a gyártelepi árhoz viszonyított hozzáadott érték megközelítőleg 52,4 %. Ugyanakkor a biocukrot érintő feldolgozási műveletek kevesebb feldolgozási lépést foglalnak magukban, mint a kiskereskedelmi forgalomba hozatal céljára csomagolt kristálycukor feldolgozási műveletei. Az ilyen műveletek során előállított hozzáadott érték és a tényleges feldolgozási költségek ezért a szállítási célokra 1 000 kg-os zsákokba csomagolt biocukor esetében mindenféleképpen alacsonyabbak, mint a kiskereskedelmi forgalomba hozatal céljára csomagolt barna kristálycukor esetében.
            
         
               (17)
            
            
               A „Global Sugar Outlook – 2013 Report” (4) (A cukorágazat globális kilátásai – 2013. évi jelentés) szerint a nádcukor előállítási költsége a cukortermelés szempontjából a világ legversenyképesebb régiójának tekintett Brazíliában 224,7 USD/tonna (a cukornád előállítása), illetőleg 95 USD/tonna (a cukornád nyerscukorrá alakítása). Az előállítás teljes, az adminisztratív költségeket is magában foglaló költsége 367,8 USD/tonna, azaz az 1 EUR = 1,3 USD átváltási árfolyamot alapul véve 283 EUR/nyers nádcukor tonnája. Figyelembe véve a nyerscukor cukornádból való előállításához kapcsolódó gazdálkodási és feldolgozási műveleteket, valószínűtlennek tűnik, hogy az ökológiai termelésből származó nádcukor gyártási folyamatának csupán töredékét jelentő tisztítás, őrlés és csomagolás költségei ennél magasabbak lennének. Ha a 283 EUR/tonna összeget reális előállítási költségnek tekintjük a curaçaói társaság által az ökológiai gazdálkodásból származó nyers nádcukor tisztítása, őrlése és csomagolása által előállított hozzáadott érték kiszámítása során, akkor a gyártelepi ár 1 020,19 EUR/tonna és a hozzáadott érték a gyártelepi árhoz viszonyítva csupán 32,2 %.
            
         
               (18)
            
            
               A (17) preambulumbekezdésben modellezett összehasonlítható költségek alapján a hozzáadott érték nem érné el a 45 %-ot. Ezért valószínűtlen, hogy egy egyszerű feldolgozási tevékenységet végző curaçaói társaság ilyen mértékű hozzáadott értéket állítson elő. Ehelyett figyelembe kell venni, hogy a Bizottság felé közölt adatok olyan egyéb általános elemeket és hasznokat tartalmaznak, amelyek nem minősülnek a curaçaói lakosság javát szolgáló összegeknek.
            
         
               (19)
            
            
               A 2001/822/EK határozat III. melléklete 37. cikke (3) bekezdésének c) pontja szerint az eltérés iránti kérelmek vizsgálata során figyelembe kell venni azokat az eseteket, amikor egyértelműen kimutatható, hogy a származási szabályok megakadályozhatnak egy iparágba történő jelentős befektetést, és amikor a befektetési program megvalósulása szempontjából kedvező eltérés lehetővéteheti e szabályok szakaszokban történő teljesítését.
            
         
               (20)
            
            
               Az AKCS/EK–TOT származási kumulációnak a cukor vonatkozásában, 2011. január 1-jével történő megszüntetése előzetesen ismert volt a curaçaói társaság számára, így kellő idő állt rendelkezésre a felkészüléshez és a termelés diverzifikálásához abból a célból, hogy a társaság áttérjen az eltérést nem igénylő termékek előállítására.
            
         
               (21)
            
            
               2009–2013 között a curaçaói társaság olyan eltéréseket vett igénybe, amelyek arra szolgáltak, hogy elérhető legyen az olyan beruházásokhoz szükséges üzleti forgalom, amellyel diverzifikálni lehet a termelést a származási szabályoktól való eltérést nem igénylő termékek előállításának irányába. A társaság által rendelkezésre bocsátott információk szerint 2009-ben nagyon alacsony volt a beruházások szintje, 2010–2012 között pedig egyáltalán nem került sor beruházásokra. Az eltérések ezért csupán a curaçaói társaság jelenlegi tevékenységeinek fenntartását szolgálták anélkül, hogy fenntartható módon hozzájárultak volna valamely meglévő gazdasági ágazat fejlődéséhez vagy egy új gazdasági ágazat kialakulásához. Ezért kétséges, hogy egy új eltérés ösztönzést nyújtana ahhoz, hogy a társaság új beruházásokat eszközöljön.
            
         
               (22)
            
            
               Annak érdekében, hogy a HR 2106 vámtarifaszáma alá tartozó, pektint vagy kazeint tartalmazó cukorkeverékeket curaçaóról származó terméknek lehessen minősíteni, és így ezek a termékek részesüljenek az uniós piachoz való kedvezményes hozzáférésből eredő előnyökben, a végtermék gyártása során felhasznált nem származó cukor értéke nem lépheti túl a termék gyártelepi árának 30 %-át. Az ilyen keverékek gyártására – a jelenlegi kérelemben javasoltaknak megfelelő diverzifikálás útján – való áttérés esetén a társaságnak továbbra is kérelmeznie kellene az eltérést annak érdekében, hogy képes legyen teljesíteni a származási szabályokat.
            
         
               (23)
            
            
               A 2001/822/EK határozat III. melléklete 37. cikke (3) bekezdésének b) pontja szerint az eltérés iránti kérelmek vizsgálata során figyelembe kell venni azokat az eseteket, amikor a meglévő származási szabályok alkalmazása jelentősen érintheti a TOT valamely meglévő iparágának arra vonatkozó képességét, hogy folytassa az Unióba irányuló kivitelét, különös hivatkozással azokra az esetekre, amikor ez a tevékenységek megszűnéséhez vezethet.
            
         
               (24)
            
            
               A Bizottság mérleget vezet, melynek célja a cukorpiac elemzése és annak megállapítása, hogy a rendelkezésre álló cukorkészletek elegendők-e, valamint hogy szükség van-e kiegészítő cukormennyiségre vagy bizonyos mennyiségek piacról történő kivonására a cukor referenciaárához közeli árszint fenntartásának érdekében. Az említett mérleg folyamatosan arról tanúskodik, hogy 50 000–60 000 tonna cukor behozatalára kerül sor a teljes vám megfizetése mellett.
            
         
               (25)
            
            
               A 1701 14 90 KN-kód alá tartozó cukortermékekre az Unióban 419 EUR/tonna összegű vámtarifa alkalmazandó. Figyelembe véve, hogy a fehér cukor világpiaci ára, amely magában foglalja a finomítás költségeit, a londoni határidős piacon mintegy 380 EUR/tonna, az alkalmazandó vám pedig 419 EUR/tonna, az említett cukor ára az Unióba való behozatal esetén legalább 800 EUR/tonna lenne. Az Unióban előállított ilyen cukortermékek átlagos ára a tagállamok által az 1234/2007/EK tanácsi rendelet (5) 9. cikkének megfelelően közöltek értelmében mintegy 725 EUR/tonna. Ilyen feltételek mellett nem valószínű, hogy az említett cukortermékek uniós behozatala nyereséges lenne, kivéve, ha a behozatal prémium kategóriás cukortermékeket, például ökológiai termelésből vagy méltányos kereskedelemből származó cukortermékeket érintene, amelyeket más cukoripari termékeknél jóval magasabb áron lehet értékesíteni.
            
         
               (26)
            
            
               Ezért valószínű, hogy a teljes vám megfizetése mellett az Unióba irányuló behozatal jelentős része ökológiai termelésből vagy méltányos kereskedelemből származó cukor, mivel az ilyen termékek kiskereskedelmi értékesítési ára akár a 3 000 EUR EUR/tonna árat is elérheti. A teljes vám megfizetése mellett az Unióba behozott, ökológiai termelésből származó nádcukor mennyisége azt mutatja, hogy a cukorexportőrök világszerte talpon maradnak a jelenlegi piaci körülmények között.
            
         
               (27)
            
            
               A nyerscukornak a társaság által közölt vételárához hozzáadva az ökológiai termelésből származó nyers nádcukor curaçaói társaságnál történő őrlése és csomagolása során keletkező hozzáadott érték kiszámításához reálisnak ítélt 283 EUR/tonna előállítási költséget, továbbá a curaçaói társaság által közölt haszonkulcsot és szállítási költségeket, valamint az Unióban fizetendő importvámokat, megállapíthatjuk, hogy a curaçaói társaságnak továbbra is képesnek kell maradnia arra, hogy költséghatékony módon exportálja a biocukrot az Unióba anélkül, hogy olyan eltérést venne igénybe, amely mentességet biztosít az uniós importőr számára az alkalmazandó behozatali vámok megfizetése alól. Emellett a holland vásárlók számára értékesíteni kívánt biocukor tonnánkénti eladási árának Hollandia kérelmében megadott szintje elegendőnek tekinthető ahhoz, hogy kiegyenlítse a teljes vám alkalmazásának hatását.
            
         
               (28)
            
            
               A cukortermékekhez kapcsolódó feldolgozási tevékenységeket ellátó curaçaói társaság, valamely tengerentúli országból vagy területről származó gazdasági szereplőként saját maga felel a világpiacon elfoglalt pozíciójáért, és jogában áll termékeit világszerte, így akár az Unióba is exportálni. A társaság ennélfogva összevethető azokkal a világszerte tevékenykedő piaci szereplőkkel, amelyek ugyanezt a tevékenységet gyakorolják. Különösen a tengerentúli országokból és területekről az Unióba történő szállítás költsége, amely a társaságtól kapott információk szerint 42,59 EUR/tonna, nem jelenti azt, hogy a curaçaói társaság a többi piaci szereplővel vívott versenyben kedvezőtlen helyzetbe kerülne, mivel a társaság szabadon értékesítheti termékeit olyan piacokon is, amelyek működési helyéhez mért földrajzi távolsága az uniós piachoz viszonyítva kisebb.
            
         
               (29)
            
            
               A cukor-, melasz-, valamint mézexport a Curaçaóról exportált áruk teljes volumenének (leszámítva az olajtermékeket) csupán 6 %-át teszi ki. A cukortermékek behozatalához és kiviteléhez kapcsolódó konténerkezelési tevékenységek a behozatalhoz és a kivitelhez kapcsolódó konténerkezelési tevékenységek teljes volumenének csupán 2 %-át teszik ki. Az említett exportok legjobb esetben is csak igen csekély mértékben járulnak hozzá a terület fejlődéséhez.
            
         
               (30)
            
            
               A foglalkoztatásra gyakorolt hatás tekintetében az eltérés 10 új munkahely megteremtését jelentené, amely összehasonlítva a termelési volumen kérelmezett növekedésével aránytalanul kevés. Emellett a várhatóan létrejövő 10 munkahely kevesebb, mint a 2010-ben benyújtott kérelem óta megszűnt 20 munkahely: Hollandia az említett kérelemben azt jelezte, hogy a curaçaói társaság 35 főt foglalkoztat, míg a második 2013. évi kérelem alapján 15 személy dolgozik a curaçaói társaságnál.
            
         
               (31)
            
            
               A 2013. április 17-én benyújtott, új eltérésre irányuló kérelem elutasítása minimális hatásokkal járna. Az eltérés elutasítása nem hátráltatná a társaságot abban, hogy folytassa cukortermékei Unióba irányuló exportját, és nem vezetne a curaçaói cukorágazatot érintő beruházások meghiúsulásához sem, mivel a haszonkulcs még abban az esetben is kellő mozgásteret biztosítana a beruházások támogatására, ha az Unióba irányuló behozatal teljes vámtétel megfizetése mellett történik.
            
         
               (32)
            
            
               Ennek eredményeként a kért eltérés a 2001/822/EK határozat III. melléklete 37. cikkének (1) bekezdése, (3) bekezdésének b) és c) pontja, valamint (7) bekezdésének értelmében nem indokolt.
            
         
               (33)
            
            
               Az e határozatban előírt intézkedések összhangban vannak a Vámkódexbizottság véleményével,
            
         ELFOGADTA EZT A HATÁROZATOT:
   1. cikk
   A Hollandia által 2013. április 17-én benyújtott, majd 2013. június 14-én és 28-án kiegészített, a 2001/822/EK határozattól a Curaçaóról származó cukorra alkalmazandó származási szabályok tekintetében történő eltérés engedélyezéséről szóló kérelmet a Bizottság ezennel elutasítja.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2013. szeptember 17-én.
      
         
            a Bizottság részéről
         
         Algirdas ŠEMETA
         
            a Bizottság tagja
         
      
   
   
      (1)  HL L 314., 2001.11.30., 1. o.
   
      (2)  HL L 239., 2009.9.10., 55. o.
   
      (3)  HL L 21., 2011.1.25., 3. o.
   
      (4)  Megjelent az LMC International által kiadott „Sugar and HFCS production costs -global benchmarking” (A cukor és hidroklórfluor-szénhidrogének előállítási költségei – globális teljesítményértékelés) c. szemlében.
   
      (5)  HL L 299., 2007.11.16., 1. o.